Avainsanat

Tiivistelmä



Avainsanat

1. Jäsenvaltioiden lainsäädännön lähentäminen – Biosidituotteet – Direktiivi 98/8 – Markkinoille saattamista koskeva ennakkoon myönnetty lupa – Siirtymätoimenpiteet – Standstill-velvoitetta ei ole – Jäsenvaltioiden velvollisuudet täytäntöönpanolle varatun määräajan kuluessa – Velvollisuus pidättyä antamasta säännöksiä, jotka ovat omiaan vakavasti vaarantamaan direktiivissä säädetyn tavoitteen toteutumisen – Asian arvioimisen kuuluminen kansalliselle tuomioistuimelle

(EY 10 artiklan toinen kohta ja EY 249 artiklan kolmas kohta; Euroopan parlamentin ja neuvoston direktiivin 98/8 16 artiklan 1 kohta)

2. Maatalous – Jäsenvaltioiden lainsäädännön lähentäminen – Kasvinsuojeluaineiden markkinoille saattaminen – Direktiivi 91/414 – Jäsenvaltion myöntämä markkinoille saattamista koskeva lupa, joka koskee sellaisia kasvinsuojeluaineita, jotka sisältävät liitteeseen I kuulumattomia tehoaineita, jotka ovat jo olleet markkinoilla kaksi vuotta direktiivin tiedoksi antamisen jälkeen – Velvollisuutta noudattaa direktiivin 4 artiklan tai 8 artiklan 3 kohdan vaatimuksia ei ole

(Neuvoston direktiivin 91/414 8 artiklan 2 kohta)

3. Jäsenvaltioiden lainsäädännön lähentäminen – Biosidituotteet – Direktiivi 98/8 – Markkinoille saattamista koskeva ennakkoon myönnetty lupa – Siirtymätoimenpiteet – 16 artiklan merkitys, joka on sama kuin direktiivin 91/414 8 artiklan 2 kohdan

(Euroopan parlamentin ja neuvoston direktiivin 98/8 16 artiklan 1 kohta; neuvoston direktiivin 91/414 8 artiklan 2 kohta)

4. Maatalous – Jäsenvaltioiden lainsäädännön lähentäminen – Kasvinsuojeluaineiden markkinoille saattaminen – Direktiivi 91/414 – Kasvinsuojeluaineiden tutkimus – Käsite – Kansallinen lainsäädäntö, jossa säädetään arvioinnista, jota voi seurata tehoaineen yksilöinti, joka johtaa sitä sisältävien kasvinsuojeluaineiden hyväksymiseen tai rekisteröintiin viran puolesta – Asian arvioimisen kuuluminen kansallisille tuomioistuimille – Arviointiperusteet

(Neuvoston direktiivin 91/414 8 artiklan 3 kohta)

5. Maatalous – Jäsenvaltioiden lainsäädännön lähentäminen – Kasvinsuojeluaineiden markkinoille saattaminen – Direktiivi 91/414 – Kasvinsuojeluaineiden tutkimus – Jäsenvaltion myöntämä markkinoille saattamista koskeva lupa, joka koskee sellaisia kasvinsuojeluaineita, jotka sisältävät liitteeseen I kuulumattomia tehoaineita, jotka ovat jo olleet markkinoilla kaksi vuotta direktiivin tiedoksi antamisen jälkeen – Toimitettavia tietoja koskevat vaatimukset – Laajuus

(Neuvoston direktiivin 91/414 8 artiklan 3 kohta)

Tiivistelmä

1. Biosidituotteiden markkinoille saattamisesta annetun direktiivin 98/8 16 artiklan 1 kohtaa, jossa säädetään siirtymäkaudesta, jonka aikana jäsenvaltioilla on lupa jatkaa kansallisten järjestelmiensä soveltamista, vaikka ne eivät ole mainitun direktiivin mukaisia, on tulkittava siten, ettei siinä aseteta standstill-velvoitetta. EY 10 artiklan toisessa kohdassa ja EY 249 artiklan kolmannessa kohdassa sekä direktiivissä 98/8 edellytetään kuitenkin, että jäsenvaltiot pidättyvät kyseisen direktiivin 16 artiklan 1 kohdassa säädetyn siirtymäkauden aikana sellaisten säännösten antamisesta, jotka ovat omiaan vakavasti vaarantamaan direktiivissä säädetyn tavoitteen saavuttamisen. Kansallisen tuomioistuimen on arvioitava, onko asianlaita näin niiden kansallisten säännösten osalta, joiden lainmukaisuutta se tutkii.

(ks. 43 ja 44 kohta sekä tuomiolauselman 1 kohta)

2. Kasvinsuojeluaineiden markkinoille saattamisesta annetun direktiivin 91/414 8 artiklan 2 kohtaa on tulkittava siten, että mikäli jäsenvaltio sallii, että sen alueella saatetaan markkinoille sellaisia kasvinsuojeluaineita, jotka sisältävät mainitun direktiivin liitteeseen I kuulumattomia tehoaineita, jotka ovat jo olleet markkinoilla kaksi vuotta sen tiedoksi antamisen jälkeen, jäsenvaltiolla ei ole velvollisuutta ottaa huomioon tämän saman direktiivin 4 artiklan tai 8 artiklan 3 kohdan säännöksiä.

(ks. 57 kohta ja tuomiolauselman 2 kohta)

3. Biosidituotteiden markkinoille saattamisesta annetun direktiivin 98/8 16 artiklan 1 kohtaa, jossa säädetään siirtymäkaudesta, jonka aikana jäsenvaltioilla on lupa jatkaa kansallisten järjestelmiensä soveltamista, vaikka ne eivät ole mainitun direktiivin mukaisia, on sama merkitys kuin kasvinsuojeluaineiden markkinoille saattamisesta annetun direktiivin 91/414 8 artiklan 2 kohdalla, jossa säädetään siirtymäkaudesta, jonka aikana jäsenvaltioilla on lupa sallia, että sen alueella saatetaan markkinoille sellaisia kasvinsuojeluaineita, jotka sisältävät liitteeseen I kuulumattomia tehoaineita ja jotka ovat jo olleet markkinoilla kaksi vuotta tämän direktiivin tiedoksi antamisen jälkeen.

(ks. 63 kohta ja tuomiolauselman 3 kohta)

4. Kasvinsuojeluaineiden markkinoille saattamisesta annetussa direktiivissä 91/414 tarkoitettu tutkimus edellyttää, että kyseessä olevalle kasvinsuojeluaineelle on jo annettu lupa ja että tämä lupa on edelleen voimassa tutkimushetkellä. Lisäksi mainitun direktiivin 4 artiklan 5 kohdan ja 8 artiklan 3 kohdan tarkastelusta yhdessä käy ilmi, että tämän tutkimuksen tarkoituksena ei ole yksittäisen tehoaineen vaan lopullisen kasvinsuojeluaineen uudelleenarviointi ja että tällaista tutkimusta ei suoriteta asianomaisten yksityishenkilöiden vaan kansallisten viranomaisten aloitteesta. Ennakkoratkaisua pyytäneen tuomioistuimen on arvioitava, täyttääkö kansallisen torjunta-ainelain säännöksessä säädetty arviointi, josta voi seurata tehoaineen yksilöinti, joka johtaa sitä sisältävien kasvinsuojeluaineiden hyväksymiseen tai rekisteröintiin viran puolesta, kaikki direktiivin 91/414 8 artiklan 3 kohdassa tarkoitetun tutkimuksen tunnusmerkit ja erityisesti täten täsmennetyt tunnusmerkit.

(ks. 67–69 kohta ja tuomiolauselman 4 kohta)

5. Kasvinsuojeluaineiden markkinoille saattamisesta annetun direktiivin 91/414 8 artiklan 3 kohtaa, jossa säädetään, että tutkiessaan kasvinsuojeluaineita, jotka sisältävät liitteeseen I kuulumatonta tehoainetta, joka on jo ollut markkinoilla kaksi vuotta direktiivin tiedoksi antamisen jälkeen ja ennen tällaisen tutkimuksen suorittamista, jäsenvaltioiden on sovellettava kyseisen direktiivin 4 artiklan 1 kohdan b alakohdan i–v alakohdassa sekä c–f alakohdassa säädettyjä vaatimuksia toimitettavia tietoja koskevien kansallisten säännösten mukaisesti, on tulkittava siten, että siihen sisältyy ainoastaan säännöksiä, jotka koskevat tietojen toimittamista ennen tutkimusta.

(ks. 74 kohta ja tuomiolauselman 5 kohta)